**FA – téma apríl 2022**

 **PAŽ 6. kapitola**

**čl.39. Správa majetkov Združenia**

*§ 1. Združenie saleziánov spolupracovníkov ako verejná cirkevná právnická osoba môže podľa práva nadobúdať, vlastniť, spravovať a scudzovať časné majetky. Majetok, ktorý vlastní Združenie, je cirkevným majetkom.*

*§ 2. Hlavný predstavený so svetovou radou spravuje majetok Združenia na celosvetovej úrovni a je autoritou kompetentnou udeľovať miestnym a provinciálnym radám povolenia na vykonávanie mimoriadnych správnych úkonov a na scudzenia, ktoré nevyžadujú dovolenie Apoštolskej stolice.*

*§ 3. Každá rada sa prostredníctvom správcu majetku, zvoleného spomedzi svojich členov, stará o správu majetkov Združenia. Správca majetku okrem iného každoročne pripravuje finančné vyúčtovanie, ktoré predkladá rade na vyššej úrovni.*

**Po prečítaní troch paragrafov 39. článku si musíme uvedomiť, že spravovanie majetku Združenia sa riadi presnými pravidlami, ktoré je potrebné poznať. Bežný člen Združenia aspoň rámcovo. Veď sú to vážne a citlivé záležitosti, ktoré pri nezvládnutí môžu ohroziť fungovanie Združenia.**

Keďže **Združenie saleziánov spolupracovníkov je verejnou cirkevnou právnickou osobou**, má svoj pôvod v autorite Cirkvi a koná v jej mene. Časné majetky Združenia ako takého sa riadia nielen normami citovanými v Štatúte a Pravidlách PAŽ, ale prioritne kánonmi Kódexu kánonického práva (KKP). Elektronickú podobu KKP nájdete na internete, napr aj tu: [KKP na stránke KBS](https://www.kbs.sk/obsah/sekcia/h/dokumenty-a-vyhlasenia/p/kodex-kanonickeho-prava)

**V našom Združení je najvyšším moderátorom hlavný predstavený** a to pre všetky úrovne, na miestnej, provinciálnej aj svetovej. Zabezpečuje dohľad, ktorý obsahuje:

* právo na obhliadku
* právo vyžiadať si účtovníctvo,
* právo dávať povolenie na niektoré administratívne úkony určitej závažnosti a dôležitosti.

Je pre Svätú stolicu garantom vo svetovom rozsahu. Na vykonávanie tejto svojej úlohy spravidla využíva svetovú radu a Výkonný sekretariát svetovej rady.

**Verejnú právnickú podobu preberá priamo a slobodne príslušná rada saleziánov spolupracovníkov**: svetová, provinciálna alebo miestna. **Autonómne ju zastupuje príslušný koordinátor.** Môže spravovať, nadobúdať a scudzovať majetok Združenia a vykonávať všetky príslušné úkony týkajúce sa majetku, vlastnenia a zmlúv. Združenie môže nadobúdať časné majetky všetkými spravodlivými spôsobmi. Pri zlúčení stredísk nové stredisko preberá aktívne i pasívne vzťahy dvoch predchádzajúcich stredísk, ak dekrét o zlúčení nenariaďuje niečo iné. Pri zrušení stredísk časné majetky zrušených stredísk, vrátane aktívnych a pasívnych ekonomických vzťahov, prechádzajú na provinciálnu radu, ak dekrét o zrušení nenariaďuje niečo iné.

Podľa kánonického práva do pojmu scudzenie spadá aj „akákoľvek záležitosť, ktorou sa majetkový stav právnickej osoby môže zhoršiť“. „Na platné scudzenie majetkov sa vyžaduje dovolenie vrchnosti kompetentnej podľa normy práva“. Predmetom scudzenia je predaj, výmena, darovanie, keď hodnota tohto majetku je vyššia ako maximálna suma, ktorú určuje biskupská konferencia danej krajiny. Aktuálne na Slovensku je to 232 357 Eur. Pri aplikovaní kánonických ustanovení a ustanovení Združenia saleziánov spolupracovníkov svetová rada a provinciálne a miestne rady môžu v príslušnom rozsahu právomocí platne scudzovať nehnuteľný majetok Združenia pod dvoma podmienkami: len do sumy nižšej ako je maximálna suma určená biskupskou konferenciou a len po schválení zo strany hlavného predstaveného a po prijatí predchádzajúceho povolenia zo strany svetovej rady.

**Správcov majetku volia príslušné provinciálne a miestne rady**. Sú povolaní byť pozornými v spoluzodpovednosti za ekonomickú solidaritu.

**Ich úlohy sú:**

* chrániť majetok Združenia,
* povzbudzovať k ekonomickej solidarite príslušné rady,
* navrhovať možné zdroje podpory a ekonomickej pomoci,
* podporovať fondy solidarity na pomoc a podporu v najnaliehavejších prípadoch v rámci Združenia,
* predkladať vlastnej rade predbežný rozpočet,
* aktualizovať účtovné knihy,
* predkladať rade na vyššej úrovni ročné finančné vyúčtovanie, aby sa umožnilo generálne vyúčtovanie Združenia.

**Na záver je tu výzva na solidárnosť pre všetkých saleziánov spolupracovníkov**, ktorí prispievajú s cieľom napomáhať ekonomickú autonómiu Združenia a prežívať spravodlivosť, dobročinnú lásku, rovnosť a poskytovanie pomoci, **aby Združeniu zabezpečili stabilitu správy majetkov.** Pre našu provinciu je provinciálnou radou schválený dobrovoľný príspevok ekonomickej solidarity (PES) tri eurá mesačne na jedného člena nášho Združenia. PES je hlavný zdroj našich príjmov.

**Otázky na zamyslenie:**

1. Viem, že existuje Fond lásky PR a v prípade potreby ho využívam?
2. Ako vnímam a či podporujem solidárnosť v ekonomickej oblasti Združenia?
3. Poznám dielo Dom Mamy Margity na Drienici či Family Garden a uvedomujem si potrebu ich ekonomickej podpory?

***„Štedrého darcu Pán miluje.”***